„În ceea ce o priveşte pe Sandu, ştiţi, cred că este comparabil cu experimentele celui de-al Treilea Reich. Doar atunci şi acolo au făcut experimente cu naţionalitatea oamenilor, cu limba lor”, a spus Zaharova într-un interviu acordat agenţiei de stat ruse TASS, în care a făcut comparaţii cu nazismul, o naraţiune propagandistică folosită de Rusia şi în cazul invadării Ucrainei în 2022, a relatat news.ro.
Purtătoarea de cuvânt a MAE rus a susținut că literatura documentară şi istoria descriu „cum cel de-al Treilea Reich i-a obligat pe lucrătorii de la ziare să folosească un alt font”.
„Fontul ziarelor trebuia să corespundă tocmai acestei idei de arieni – arieni pur-sânge, ceea ce au inventat acolo: forma nasului, urechile, forma craniului, fruntea, amplasarea ochilor şi aşa mai departe. O categorisire clară a oamenilor. Bineînţeles, eugenia, care apoi a luat amploare”, a afirmat Zaharova.
Făcând o paralelă cu politica celui de-al Treilea Reich, purtătoarea de cuvânt a Ministerului rus de Externe a susținut că, în mod similar, Maia Sandu „a rescris oamenii la propriu, fără să-i întrebe, din nou după un şablon – a pus şi încercuit trăsăturile care erau necesare, restul au fost tăiate, pictate şi aruncate”.
„Limba moldovenească, dintr-o lovitură de pix, s-a transformat în limba română”
Maia Sandu, a notat agenția de știri TASS, a aprobat o hotărâre parlamentară privind schimbarea denumirii limbii de stat din moldovenească în română, în 2023.
„Într-o secundă, limba moldovenească, dintr-o lovitură de pix a guvernului Sandu, s-a transformat în limba română. Şi ce este aceasta decât elemente de genocid împotriva unui întreg popor?”, a afirmat Zaharova.
Ea a adăugat că prima întrebare pe care o pune atunci când se întâlneşte cu cetăţenii moldoveni este despre limba pe care o vorbesc. „Ei răspund: bineînţeles, în limba moldovenească. Din punct de vedere istoric, limba moldovenească este mai veche decât limba română”, a susținut Zaharova, una dintre principalele voci ale propagandei ruse.
Maia Sandu este, potrivit Zaharovei, „un transmiţător al aceloraşi idei naziste, ideologii, viziuni filosofice, care sunt plătite de Occident”. „Cred că acest lucru este comparabil fie cu politica celui de-al Treilea Reich, fie cu modul în care colonizatorii au părăsit Africa, trasând graniţele ţărilor doar cu o riglă pe hartă, făcându-i pe oameni să sufere, adică condamnând în mod deliberat oamenii la viitoare conflicte sângeroase, având o astfel de ocazie la acel moment”, a conchis Zaharova.
Teza propagandistică a nazismului a fost folosită de Moscova pentru a-şi justifica invazia din Ucraina din 2022. Moscova îl acuză în mod frecvent pe preşedintele Volodimir Zelenski de nazism, deşi acesta are origini evreieşti.
Românii din Basarabia au suferit în timpul lui Stalin
Al Treilea Reich a fost denumirea regimului nazist din Germania, condus de dictatorul Adolf Hitler între anii 1933 și 1945. Regimul nazist a fost caracterizat printre altele de rasism, antisemitism și politici expansioniste, culminând cu Holocaustul din timpul celui de-Al Doilea Război Mondial.
Tragedia Basarabiei în timpul ocupației sovietice a fost una semnificativă. În urma ocupării acestei regiuni de către Uniunea Sovietică în 1940, mulți români basarabeni au fost deportați, persecutați și uciși. Aceste acțiuni brutale au fost parte a politicii de represiune și de control implementate de regimul sovietic în teritoriile ocupate.
Numărul românilor morți în urma deportărilor este încă neclar din punct de vedere istoric, dar se estimează că ar fi de ordinul câtorva sute de mii. Uniunea Sovietică era condusă în acea perioadă de dictatorul Iosif Stalin, care a murit în 1953.
Tot în perioada lui Stalin, monarhia românească a fost înlăturată de ruși, prin abdicarea forțată a Regelui Mihai la 30 decembrie 1947. Mișcarea de înlăturare a fost coordonată la București de guvernul comunist aflat sub influența rusă, condus de Petru Groza.